1. **melléklet**

**ALP_Martonne_Adler_Ildiko**

**Beszámoló**

**a gyermekek védelméről és a gyámügyi igazgatásról szóló 1997. évi XXXI. törvény alapján végzett 2016. évi feladatokról**

**Demográfiai adatok:**

Eger állandó lakosainak száma 1,2%-kal kevesebb a 2014. évinél. A 2008-2015-ben születettek száma 416-495 közötti, ezzel szemben a 2016-ban születettek száma mindössze 373 fő.

Fokozott figyelmet kell fordítani a gyermekvállalás előtt álló korosztályra, értékelni kell, hogy tendencia-e az alacsony gyermekszám, vagy egyszeri csökkenés volt a 2016-os.

|  |  |  |  |  |
| --- | --- | --- | --- | --- |
|  | 2014. dec. 31. | 2015. dec. 31. | 2016. dec. 31. | változás %-a 2014-2016 |
| Összes lakos | 54167 | 53937 | 53505 | 98,8 |
| 18 év alattiak | 8355 | 8347 | 8255 | 98,8 |
| ebből 0-2 évesek | 1287 | 1280 | 1253 | 97,4 |
| 3-5 évesek | 1391 | 1341 | 1323 | 95,1 |
| 6-13 évesek | 3798 | 3879 | 3779 | 99,5 |
| 14-17 évesek | 1879 | 1847 | 1900 | 101,1 |

A város *lakónépessége* 2016. december 31-én 55710 fő volt, a 18 éven aluliak száma 9447. 1192 fővel, több a kiskorú lakónépesség száma, mint az azonos korú *állandó lakosoké*. A különbséget főként a tartózkodási helyet létesítő Egerben tanuló diákok eredményezik. Jelentőségük elsősorban az iskolai étkeztetés biztosítása, és a köznevelési intézményekben folyó gyermekvédelmi feladatok terén mutatkozik. Sajnos egyes veszélyeztetettségi tényezők (drog, csavargás) is az ő korosztályukra jellemzőek.

**Pénzbeli és természetbeni támogatások**

**Rendszeres gyermekvédelmi kedvezmény, és a települési támogatás keretében nyújtott rendkívüli gyermeknevelési támogatás**

A rendszeres kedvezményre jogosult gyermekek száma december 31-én 919 fő volt, ebből 53 nagykorú, 477 családban. 2016-ban  1054 kérelem érkezett a kedvezmény megállapítása iránt, 117 kérelmet el kellett utasítani az egy főre jutó jövedelem, kizáró mértékű ingatlanvagyon miatt, vagy nagykorúak esetén a 18. éves kor betöltése előtti jogosultság hiánya miatt.

Az év során 2 alkalommal a kedvezményre jogosult gyermekek számára járó „egyszeri” gyermekvédelmi támogatást 975 gyermek 11.310 EFt összegben Erzsébet-utalvány formájában kapta meg.

A rendszeres gyermekvédelmi kedvezményben részesülő gyermekek közül 467 fő gyermek és nagykorúvá vált gyermek hátrányos vagy halmozottan hátrányos helyzetének a fennállását állapítottuk meg.

2016. évben új természetbeni ellátásként került bevezetésre a szünidei gyermekétkeztetés a hátrányos, halmozottan hátrányos helyzetű gyermekek részére. Szünidei étkeztetésben 306 gyermek kapott déli meleg ételt. A nyári szünetben 45 munkanapon biztosítottunk étkeztetést, 242 gyermekből 219 kiskorú mind a 45 napon étkezett.

66 fiatal felsőfokú tanulmányait támogattuk havi 5.000 Ft ösztöndíjjal a Bursa Hungarica ösztöndíjrendszer keretében 3,2 millió forint biztosításával. Arany János Tehetséggondozó Programban 10 középiskolai tanuló kapott egyszeri 50.000 Ft önkormányzati támogatást.

2016-ban 471 gyermek iskolakezdéséhez járultunk hozzá 4.000 Ft-tal, összesen 1.884 EFt összegben.

A gyermekvédelmi törvény alapján juttatott támogatásokról megállapítható, hogy a rászorultsági értékhatár nyugdíjminimumhoz kötése miatt, valamint a jövedelmek és a minimálbér folyamatos emelkedése, valamint a gyermekek után járó jelentős adókedvezmény, az ingyenes étkeztetés és tankönyv jogosultság kiterjesztése alapján kevesebben veszik igénybe a támogatást.

**Gyermekétkeztetés**

Az iskolai étkeztetést lebonyolító Egri Közszolgáltatások Városi Intézménye 2016. évi bruttó vásárolt élelmezési kiadása 459 596 473 Ft volt. Ennek az összegnek 1/3 az élelmezés előállítására fordított rezsi, amit az önkormányzati költségvetés biztosít.

A szülők a nyersanyagnormát fizetik, az ebből származó térítési díj bevétel bruttó 182 653 405 Ft volt.

A havi összes EKVI iskolai étkező létszám (2016. október hónap adatai alapján) 2968 fő, ebből 1459 fő a valamilyen jogcímen kedvezményes (ingyenes vagy 50 %-os) étkezésre jogosult tanuló. A kedvezménnyel étkezők az összes étkezői létszám 49,16 %-a.

Eger, 2017. augusztus 14.

**Martonné Adler Ildikó**